Нартыхумрэ сэхуранымрэ щыбэвщ
Къэбэрдей-Балъкъэрым Iэтауэ щагъэлъэпIащ Губгъуэм и махуэр. Абы ирихьэлIэу КъБР-м Мэкъумэш IэнатIэмкIэ и министерствэм семинар-зэхыхьэ къызэригъэпэщащ нартыхумрэ сэхуранымрэ зэра-гъэкI щхьэхуэныгъэхэм ятеухуауэ.
ЗэIущIэм хэтащ мэкъумэш щIэныгъэм елэжьхэри, IэнатIэм Iуэху щызыщIэхэри, мэкъумэшхэкI къыщIэзыгъэкIхэри, щIыналъэхэм щыIэ АПК-м я лIыкIуэхэри. Ар къыщызэIуихым КъБР-м мэкъумэш IэнатIэмкIэ и министр Сыжажэ Хьэсэн жиIащ мыпхуэдэ махуэхэр гъавэхэкI хэха зэмылIэужьыгъуэхэм ятеухуауэ республикэм зэрыщекIуэкIыр.
— Къэбэрдей-Балъкъэрым нартыхумрэ сэхуранымрэ гъэкIыныр щыхабзэу къэплъытэ хъунущ. Псом хуэмыдэу нартыху гъэкIыным гъэ къэс цIыху нэхъыбэм зрат, — жиIащ министрым. — 2010 гъэм нартыху щыхаса губгъуэр гектар мин 67,5-рэ фIэкIа мыхъуу щытамэ, мы илъэсым ар гектар мини 138,1-м нэсащ. НэгъуэщIу жыпIэмэ, нартыхуу тIукIэ нэхъыбэ хасащ икIи гъавэ щIапIэ губгъуэм и процент 62-р абы иубыдащ. Апхуэдэуи кърахьэлIэм и бжыгъэр процент 48-кIэ хэхъуащ, нэгъабэ нартыхуу зы гектарым центнер 70 къытрахащ».
Апхуэдэ хэхъуэр къэзыхьар псы щIэгъэлъэдэныр нэхъ тынш зэрыхъуарщ. НобэкIэ къапщтэмэ, Къэбэрдей-Балъкъэрым къэкIыгъэхэм псы зэрыщIагъэхьэ машинэу 212-рэ иIэщ, абыхэм щIы гектар мин 20 къызэщIаубыдэф. Абы хохьэ мэкъумэш IэнатIэм пэрытхэм ягъэува машинэ 38-ри, абыхэми гектар 3130-рэ псыкIэ ягъэнщIыф. Мы илъэсым и кIэ хъуху иджыри щIы гектар 5409-м тыншу псы щIэлъадэу ящIынущ.
Сыжажэ Хьэсэн зэрыжиIамкIэ, ди республикэм нартыху гибрид жылэ щхьэхуэ егъэкIыж. «Ди къалэн нэхъыщхьэу къоув фIагъ лъагэ зиIэ нартыху жылэ къэдгъэхъуу, Къэбэрдей-Балъкъэрым и бренду мэкъумэш Iуэхум хыхьэныр», — дыщIигъуащ къулыкъущIэм.
Семинарыр иуха нэужь, хьэщIэхэм нартыху губгъуэр къызэхакIухьащ, сэхураныр къызэрыкIыр къапщытащ.
ШЫПШ Даянэ.
